b"\n_START_ARTICLE_\nBatalla de Madrid\n_START_SECTION_\nAntecedents\n_START_PARAGRAPH_\nLa insurrecci\xc3\xb3 militar del dia 17 al Marroc es va estendre per la majoria de les guarnicions militars per\xc3\xb2 a Madrid la conspiraci\xc3\xb3 va estar for\xc3\xa7a desorganitzada i els insurrectes es van quedar als seus quarters, i finalment van quedar bloquejats per les forces fidels a la Rep\xc3\xbablica i les mil\xc3\xadcies populars.\n_START_SECTION_\nLa batalla\n_START_PARAGRAPH_\nEl mes d'octubre, el general Franco inicia l'assalt a Madrid des de Toledo, a 70 km. Les forces colonials compten amb vuit columnes, combinant l'acci\xc3\xb3 amb la cavalleria de Mola i carros de combat alemanys. Madrid, plena de refugiats que plantegen un problema log\xc3\xadstic d'abastament alimentari, \xc3\xa9s bombardejat durament i regularment mentre les mil\xc3\xadcies, sense experi\xc3\xa8ncia s'estructuren sota el comandament dels generals Miaja i Rojo. Les tropes franquistes arriben a M\xc3\xb3stoles, Legan\xc3\xa9s i Getafe el 4 de novembre. En aquest context de tensi\xc3\xb3 es va produir l'assetjament del Cuartel de la Monta\xc3\xb1a i les matances de Paracuellos en les quals milers de militars, falangistes, militants de dretes i religiosos s\xc3\xb3n assassinats. La ciutat \xc3\xa9s assaltada pel sud i per l'oest. El 6 de novembre el govern va fugir fora de la zona de combat, a Val\xc3\xa8ncia. L'atac dels nacionals contra la capital va ser rebutjat en una ferotge batalla que es lliuraria a l'entorn de la Casa de Campo i la Ciudad Universitaria, entre els dies 8 i 23 de novembre gr\xc3\xa0cies a la resist\xc3\xa8ncia de xoc de les mil\xc3\xadcies i els sindicats, l'arribada de 3.000 membres de les Brigades Internacionals, els primers avions \xc2\xabMosques\xc2\xbb sovi\xc3\xa8tics, i el suport de tanquistes experimentats. Madrid es convertia en el s\xc3\xadmbol mundial de la lluita contra el feixisme. El 23 de novembre Franco renuncia a la conquesta r\xc3\xa0pida de Madrid i decideix allargar la guerra guanyant-la per esgotament del b\xc3\xa0ndol republic\xc3\xa0.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nLa batalla acab\xc3\xa0 amb la vict\xc3\xb2ria republicana, els quals es feren forts a la ciutat i aconseguiren mantenir la comunicaci\xc3\xb3 per via terrestre amb els territoris que encara es mantenien lleials al govern democr\xc3\xa0tic, b\xc3\xa0sicament Catalunya i la zona oriental de la pen\xc3\xadnsula. Aquesta situaci\xc3\xb3 perdur\xc3\xa0 i don\xc3\xa0 lloc a l'anomenat setge de Madrid, situaci\xc3\xb3 de bloqueig sota la pressi\xc3\xb3 militar, que dur\xc3\xa0 fins a la caiguda de la ciutat en mans franquistes el 28 de mar\xc3\xa7 del 1939, pocs dies abans de la caiguda de la Rep\xc3\xbablica Espanyola i el final de la guerra._NEWLINE_Nom\xc3\xa9s durant els bombardejos de Madrid del 1936, els primers bombardejos urbans sitem\xc3\xa0tics de la hist\xc3\xb2ria de l'aviaci\xc3\xb3, van morir unes 2000 persones, segons Hugh Thomas."